《拟李长吉十二月乐辞 其八 八月》
元代·吴景奎

蘋风夕起凉思多，新愁旧恨生浓蛾。云兜鷾鸸返故国，瑶阶络纬鸣寒莎。

铜仙泓泓泣零露，银湾漾漾吹凉波。素娥徘徊白鸾舞，广庭老树今如何。

作者简介：（1292—1355）婺州兰溪人，字文可。七岁力学如成人，年十三为乡正。刘贞为浙东宪府掾，辟为从事，后荐署兴化路儒学录，以母老辞不就。博学，尤善为诗，词句清丽，有唐人风。有《药房樵唱》。